নিজস্ব প্রতিবেদন: ২০১৯ সালের আগে রাজনৈতিক সমীকরণ নিয়ে তুঙ্গে জল্পনা। সোমবার নবান্নে এসে মমতা বন্দ্যোপাধ্যায়ের সঙ্গে দেখা করে গেলেন তেলেঙ্গানার মুখ্যমন্ত্রী চন্দ্রশেখর রাও। তাঁর লক্ষ্য, কেন্দ্রে অবিজেপি-অকংগ্রেসি সরকার গঠন। ফেডারেল ফ্রন্ট গঠনের ডাক দিয়ে গেলেন কেসিআর। গোটা বিষয়টি শীঘ্রই চূড়ান্ত হবে বলে জানালেন তেলেঙ্গানার মুখ্যমন্ত্রী।  নবান্নে দাঁড়িয়ে কেসিআর বলেন, ''আলোচনা চলবে। শীঘ্রই ব্যাপারটি পোক্ত হবে। সবরকম চেষ্টা করব''। কেসিআর যখন ফেডারেল ফ্রন্টের সওয়াল করছেন, তাঁর পাশেই দাঁড়িয়ে মুখ্যমন্ত্রী মমতা বন্দ্যোপাধ্যায়। ফেডারেল ফ্রন্ট নিয়ে অবশ্য কোনও প্রতিক্রিয়া দেননি তৃণমূল নেত্রী।  Telangana CM K. C Rao after meeting with West Bengal CM Mamata Banerjee: Our dialogue will continue, very shortly we will come out with a concrete plan. We are discussing things. I will continue with my efforts. pic.twitter.com/cXgl84rmyz রবিবার ওডিশার মুখ্যমন্ত্রী তথা বিজু জনতা দলের প্রধান নবীন পট্টনায়েকের সঙ্গে ভুবনেশ্বরে দেখা করেন কেসিআর। দিন কয়েক আগে তেলেঙ্গানার নির্বাচনে বিপুল ভোটে জিতে প্রত্যাবর্তন করেছেন চন্দ্রশেখর রাও। তাঁর দল টিআরএস পেয়েছে ৮৮টি আসন। ভোটের হার ৪৬.৯ শতাংশ। অন্যদিকে চন্দ্রবাবু নাইডুর সঙ্গে জোট করে কংগ্রেসের ঝুলিতে মাত্র ১৯টি। তেলেঙ্গানায় কেসিআরের অপ্রত্যাশিত ফলের পর আসাউদ্দিন ওয়েইসি ঘোষণা করেন, এবার দিল্লির দিকে নজর দেওয়া উচিত চন্দ্রশেখরের। আর সে কারণে দিল্লির তখতকে পাখির চোখ করেছেন কেসিআর। সেই লক্ষ্যে পৌঁছতে কংগ্রেস বা বিজেপির সঙ্গ ছাড়া আঞ্চলিক দলগুলিকে নিয়ে এগোতে চাইছেন তেলেঙ্গানার মুখ্যমন্ত্রী। মমতা আবার স্পষ্ট করেছেন, পশ্চিমবঙ্গে কংগ্রেসের সঙ্গে জোটে লড়াই করবেন না। কিন্তু দিল্লিতে মোদী সরকারের বিরুদ্ধে শক্তিশালী মহাজোটের পক্ষে তিনি। চলতি মাসেই বৈঠক করে এসেছেন তৃণমূল নেত্রী।  ফেডারেল ফ্রন্ট নিয়ে কেসিআর তদ্বির শুরু করেছেন। এদিকে দানা বাঁধছে মহাজোট। বিরোধীরা বলছেন, রাজ্যভিত্তিক সমাঝোতা হতে চলেছে। নির্বাচনের ফলপ্রকাশের পরই ছবিটা স্পষ্ট হবে। অনেকেই বলছেন, ভারতীয় রাজনীতিতে বর্তমান প্রেক্ষাপটে অকংগ্রেসি বা অবিজেপি জোট সম্ভব নয়। কিন্তু, চেষ্টা করতে তো আর দোষ নেই!  এখন দেখার কতটা সফল হন কেসিআর?